***J E G Y Z Ő K Ö N Y V***

*Készült Ambrózfalva Község Önkormányzati Képviselőtestületének****2016. január hó 14. napján 10 órakor megtartott rendkívüli üléséről.***

***Az ülés helye:*** Önkormányzat nagyterme Ambrózfalva, Dózsa György u. 1.

***Jelen vannak:*** Csirik László polgármester

 Balogh Mihály képviselő

 Csirik Pál képviselő

 Farkasné Havrán Ildikó Piroska képviselő

***Tanácskozási joggal meghívott:*** Dr. Sarkadi Péter jegyző

*Csirik László polgármester –* Tisztelettel és szeretettel köszöntöm a megjelent testületi tagokat az idei első rendkívüli ülésünkön. Megállapítom, testületünk határozatképes 4 fővel. Borka Eleonóra alpolgármester bejelentette távolmaradását, ő igazoltan hiányozik. Először a jegyzőkönyv hitelesítőkre tennék javaslatot. Jegyzőkönyv-hitelesítőnek javaslom Balogh Mihály és Csirik Pál képviselőket. Elfogadjátok? Igen. Köszönöm. Aki egyetért, kérem, szavazzon, 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Jegyzőkönyv hitelesítők kijelölése***

**1/2016. (I.14.)**

**H A T Á R O Z A T**

Ambrózfalva Község Önkormányzati Képviselőtestülete jegyzőkönyv hitelesítőnek Balogh Mihály és Csirik Pál képviselőket jelölte ki.

*Csirik László polgármester –* A napirendi pontok elfogadása következik. Nekem nincs más javaslatom napirendre vonatkozóan az egyebeken belül, csak bejelentésem lesz. Aki egyetért a kiküldött meghívó szerinti napirenddel, kézfelnyújtással jelezze. Köszönöm. 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Napirend elfogadása***

**2/2016. (I.14.)**

**H A T Á R O Z A T**

Ambrózfalva Község Önkormányzati Képviselőtestülete az ülés napirendjét az alábbiak szerint fogadta el:

1. I. világháborús emlékmű felújítására vonatkozó pályázat összegének módosítása

2. Egyebek

***1. Napirend pont: I. világháborús emlékmű felújítására vonatkozó pályázat összegének módosítása***

*Csirik László polgármester –* A Közép- és Kelet-európai Történelem és Társadalom Kutatásáért Közalapítvány által KKETTKK-CP-02 azonosítóval ellátott, az I. világháborús emlékművek felújítására és helyreállítását elősegítő pályázati kiírás támogatásának elnyerésére. Az önkormányzat a támogatási igény összegét 1 981 676 Ft-ban határozta meg. A benyújtott pályázati anyag elbírálását követően a pályázat kiírója csökkentett értékben, csupán 500 000 Ft támogatásban részesítette önkormányzatunkat. Az összeget a támogatási szerződés aláírása után biztosítják, melyet az emlékmű táblacseréjére és az újra festésére lehet felhasználni, de majd ebben megpróbálok a kivitelezővel egyeztetni. Pitvaros önkormányzata is nyert, ők egy mezőhegyesi vállalkozóval vették fel a kapcsolatot e témában. Rövid a határidő, március 31-ig meg kell valósítani a projektet, és az időjárás nem nekünk kedvez.

*Csirik Pál képviselő –* Fel kell venni műkövessel a kapcsolatot minél hamarabb, és egyeztetni, hogy mi mennyibe kerül.

*Farkasné Havrán Ildikó Piroska képviselő –* Javaslom, hogy nézzük meg az emlékmű statikai állapotát is, és ha lehet, azt is javítsuk meg.

*Csirik László polgármester –* Aki egyetért a határozati javaslattal, kézfelnyújtással jelezze. Köszönöm. 4 igen, egyhangú. Statikussal majd csak akkor vegyük fel a kapcsolatot, ha kiderül, hogy majd mennyibe kerül az új tábla elkészíttetése és a festés.

A képviselőtestület 4 igen szavazattal az alábbi határozatot hozta:

***Tárgy: KKETTKK-CP-02 azonosítóval ellátott, I. világháborús emlékmű felújítási pályázat, csökkentett támogatástartalmának elfogadása, és a csökkentett kivitelezési tartalom jóváhagyása.***

**3/2016. (I.14.)**

**H A T Á R O Z A T**

Ambrózfalva Község Önkormányzata 2015. október 29.-én pályázatot nyújtott be a Közép- és Kelet-európai Történelem és Társadalom Kutatásáért Közalapítvány által KKETTKK-CP-02 azonosítóval ellátott, az I. világháborús emlékművek felújítására és helyreállítását elősegítő pályázati kiírás támogatásának elnyerésére. A benyújtott pályázati anyag elbírálását követően a pályázat kiírója csökkentett értékben, összesen 500 000 Ft támogatásban részesítette Ambrózfalva Község Önkormányzatát.

Az Önkormányzat a pályázati támogatásból az emlékművön elhelyezett, az I. világháború során elesett Ambrózfalvai hősi halattak nevét tartalmazó műanyag tábla cseréjét, valamint az emlékmű eredeti színre történő újrafestési munkáit valósítja meg.

A program megvalósításának határideje 2016. március 31.

A Képviselőtestület felhatalmazza Ambrózfalva Község Polgármesterét a támogatási szerződés aláírására, valamint arra, hogy tegye meg a szükséges lépéseket a projekt határidőre történő megvalósítása érdekében.

Felelős: polgármester

Határidő: azonnal és bentiek szerint

Értesül: a pályázat kiírója,

 Közös Hivatal Pénzügy

***2. Egyebek:***

*Csirik László polgármester –* Tolmácsolom az alapszolgáltatási központ köszönőlevelét, mely szerint megköszönték az egész éves támogatásunkat a rendezvényeikhez. Szintén a köszönetét fejezte ki a Szegedi Somogyi Könyvtár az egész éves együttműködésünkért.

*Farkasné Havrán Ildikó Piroska képviselő –* Mint az óvodai tagintézmény vezetője én is megköszönöm az elmúlt évi önkormányzati támogatást, segítséget, és erre az évre mindenkinek minden jót kívánok.

*Csirik László polgármester –* Ha másnak nincs bejelenteni valója, akkor a rendkívüli testületi ülésünk végére értünk, és azt bezárom.

Kmft.

 Csirik László Dr. Sarkadi Péter

 polgármester jegyző

 Balogh Mihály Csirik Pál

 jkv. hitelesítő jkv. hitelesítő